ചേന്ദമംഗലം കൈത്തറിയുടെ പ്രത്യേക പോസ്റ്റല് കവര് പുറത്തിറക്കി പറവൂര്: കൈത്തറി വസ്ത്രങ്ങള്ക്ക് പാരമ്ബര്യം ഏറെയുള്ള ചേന്ദമംഗലം കൈത്തറിക്ക് ആദരവുമായി തപാല് വകുപ്പ് പ്രത്യേക പോസ്റ്റല് കവര് പുറത്തിറക്കി. കവറിന്റെ മുന്വശത്ത് കൈത്തറി മുണ്ട്, നൂല്കെട്ടുകള് ഉള്പ്പെടുന്ന തറിയുടെ ഭാഗങ്ങള്, കൈത്തറി മുദ്ര എന്നിവയുടെ വര്ണചിത്രങ്ങള് ആലേഖനം ചെയ്തിട്ടുണ്ട്. ഭൗമശാസ്ത്ര സൂചിക പദവി ലഭിച്ച കൈത്തറിയുടെ ലഘുചരിത്രം ഇംഗ്ലീഷിലും മലയാളത്തിലും അച്ചടിച്ചിട്ടുണ്ട്. ആയിരം കവറാണ് വിതരണം ചെയ്യുന്നത്. ഇരുപത് രൂപയാണ് വില. കവറില് അഞ്ച് രൂപയുടെ സ്റ്റാമ്ബുണ്ടാകും. ചേന്ദമംഗലം പോസ്റ്റാഫീസില് 16, 18 തീയതികളില് കവര് ലഭിക്കും. ഈ ദിവസങ്ങളില് കവറില് കത്തുകള് അയക്കാന് സാധിക്കും. സെന്ട്രല് റിജിയന് പോസ്റ്റ്മാസ്റ്റര് ജനറല് മറിയാമ്മ തോമസ് പ്രകാശനം ചെയ്തു. പോസ്റ്റല് സീനിയര് സൂപ്രണ്ട് ശിവദാസന് പിള്ള അധ്യക്ഷത വഹിച്ചു. ചേന്ദമംഗലം പഞ്ചായത്ത് പ്രസിഡന്റ് ദിവ്യ ഉണ്ണിക്കൃഷ്ണന്, ചേന്ദമംഗലം സഹകരണ ബാങ്ക് പ്രസിഡന്റ് കെ. ശിവശങ്കരന്, പഞ്ചായത്ത് അംഗം വി.യു. ശ്രീജിത്ത്, കൈത്തറി സംഘം പ്രസിഡന്റ് എ.ഇ. ദാസന്, സെക്രട്ടറി ഒ.ബി. ധന്യ, പി.എ. സോജന് തുടങ്ങിയവര് പങ്കെടുത്തു.